তাঁর কাব্যের রসদ জোগাত রণক্ষেত্রের ‘ট্রেঞ্চে’র ভয়াবহতা, দেশপ্রেমের জঙ্গি জিগির, যুদ্ধের অসাড়তা, অসারতার সামনে সংবেদনশীল মনের অসহায়তা। প্রথম বিশ্বযুদ্ধের বারুদগন্ধী রণাঙ্গনে তরুণ ব্রিটিশ কবি উইলফ্রেড আওয়েনের মনের শুশ্রূষা জোগাত রবীন্দ্রনাথ ঠাকুরের ‘গীতাঞ্জলি’র আংশিক তরজমা ‘সং অফারিংস’। 
১৯১৮ সালে জার্মান মেশিন গানের গুলিতে মৃত্যু হয় ২৫ বছর বয়সি ব্রিটিশ যোদ্ধা আওয়েনের। তার দু’বছর পরে ‘ডিয়ার স্যর রবীন্দ্রনাথ’কে ছেলের রবীন্দ্রমুগ্ধতার কথা জানিয়ে একটি চিঠি লেখেন আওয়েনের মা সুজান। সেই চিঠির বয়ান পূর্বে প্রকাশিত হলেও মূল চিঠিটি এবার দেখা যাবে বিশ্বভারতী বিশ্ববিদ্যালয় আয়োজিত একটি প্রদর্শনীতে। চলতি মাসের শেষ সপ্তাহে ওই প্রদর্শনী শুরু হওয়ার কথা। প্রদর্শনীর বিষয়: ‘গীতাঞ্জলি’।
চার পৃষ্ঠার চিঠিটি লেখার সময়ে রবীন্দ্রনাথের ঠিকানা জানতেন না সুজান। জালিয়ানওয়ালাবাগের ঘটনার প্রতিবাদে কবির ‘নাইটহুড’ ফেরানোর কথাও তাঁর অজানা ছিল। ছেলের প্রিয় কবিকে সুজান সসংকোচে লিখেছেন, ‘আপনি লন্ডনে এসেছেন শুনে এই চিঠি লেখার সাহস সঞ্চয় করছিলাম..’। ওই চিঠিতেই সুজান জানিয়েছিলেন, ঠিকানা না জানলেও লেফাফার উপরে রবীন্দ্রনাথের নাম থাকলেই যে তা যথাস্থানে পৌঁছবে, সে বিষয়ে তিনি নিশ্চিত! ভুল করেননি সুজান। চিঠি পৌঁছেছিল রবীন্দ্রনাথের হাতে।
ওই চিঠিতে সুজান লিখেছিলেন, ‘আমার বড় ছেলে সেবার শেষবারের জন্য যুদ্ধে গেল। আমার কাছ থেকে বিদায় নেওয়ার সময়, আমরা দু’জনেই তাকিয়েছিলাম সূর্যকরোজ্জ্বল সমুদ্রের দিকে। ও আপনারই একটি কবিতার কয়েকটি পঙ্‌ক্তি আবৃত্তি করেছিল...’। এর পরে ছেলের কাছে শোনা যে পঙ্‌ক্তিগুলি সুজান লিখেছেন, তা ‘গীতাঞ্জলি’র ১৪২ নম্বর কবিতা ‘যাবার দিনে এই কথাটি/ বলে যেন যাই—/ যা দেখেছি যা পেয়েছি তুলনা তার নাই’—এর রবীন্দ্রকৃত ইংরেজি তরজমা। যুদ্ধক্ষেত্র থেকে উদ্ধার হওয়া ছেলের জিনিসপত্রের মধ্যে একটি ‘পকেট বুকে’ও ওই পঙ্‌ক্তিগুলি লেখা ছিল বলে জানিয়েছিলেন সুজান।
‘গীতাঞ্জলি’ তথা কোনও একটিমাত্র বই নিয়ে প্রদর্শনীর এমন ভাবনা বিশ্বভারতীতে এই প্রথম বলে জানিয়েছেন রবীন্দ্রভবনের অধ্যক্ষ তপতী মুখোপাধ্যায়। ওই প্রদর্শনীতে ‘গীতাঞ্জলি’র প্রাথমিক খসড়া থেকে রবীন্দ্রনাথের নোবেল প্রাপ্তি পর্যন্ত বিভিন্ন বিষয়ের উল্লেখ থাকবে। ১৪টি প্যানেলে দেখানো হবে ‘গীতাঞ্জলি’র পাণ্ডুলিপি, ছাপা বই, ছবি প্রভৃতি। এছাড়াও নোবেল পাওয়ার পর রবীন্দ্রনাথ দেশ-বিদেশ থেকে যে-সব অভিনন্দন বার্তা পেয়েছিলেন, তা-ও থাকবে। সেই সূত্রেই প্রদর্শনীর বিশেষ দ্রষ্টব্য হবে আওয়েনের মায়ের চিঠি।